Završen projekt modernizacije Sportske dvorane Kaštelir

Općina Kaštelir-Labinci uspješno je završila projekt „Održavanje i opremanje sportske dvorane Kaštelir“, kojim je unaprijeđena kvaliteta, sigurnost i funkcionalnost sportske infrastrukture namijenjene mještanima svih generacija.
U sklopu projekta obnovljena je parketna podna obloga sportske dvorane, koja je bila u upotrebi punih 18 godina, te je ugrađena nova, moderna i energetski učinkovita LED rasvjeta.

Provedenim radovima značajno su poboljšani uvjeti za korištenje dvorane koja se svakodnevno koristi za različite sportske i rekreativne aktivnosti, treninge, natjecanja i sportske manifestacije. Obnovljeni parket i nova rasvjeta pridonose većoj sigurnosti korisnika, kvalitetnijim uvjetima za bavljenje sportom te energetski učinkovitijem korištenju prostora.
Projekt  sufinanciran sredstvima Ministarstva turizma i sporta
Za provedbu projekta „Održavanje i opremanje sportske dvorane Kaštelir“ Općini Kaštelir-Labinci Ministarstvo turizma i sporta odobrilo je 38.600 EUR bespovratnih sredstava.

Sufinanciranje Ministarstva turizma i sporta omogućilo je realizaciju važnih ulaganja u postojeću sportsku infrastrukturu te predstavlja značajan doprinos daljnjem unaprjeđenju uvjeta za sport i rekreaciju na području Općine Kaštelir-Labinci.
Općina Kaštelir-Labinci ovakvim ulaganjima u razvoj, održavanje i unaprjeđenje sportske infrastrukture doprinosi ostvarivanju nacionalnih i europskih ciljeva u području sporta i aktivnog načina života, pritom kontinuirano vodeći računa o potrebama lokalne zajednice i stvaranju kvalitetnih uvjeta za djecu i mlade. Istovremeno, suvremeni i uređeni sportski sadržaji namijenjeni su svim mještanima i korisnicima, neovisno o njihovoj dobi.
Završetkom ovog projekta Sportska dvorana Kaštelir dobila je kvalitetnije i sigurnije uvjete za svakodnevno korištenje, čime je napravljen još jedan korak u unaprjeđenju sportske infrastrukture i stvaranju kvalitetnijih uvjeta za aktivan život lokalne zajednice.
Općina Kaštelir-Labinci nastavit će ulagati u sportsku infrastrukturu i kroz buduće projekte, s ciljem njezina kontinuiranog održavanja, modernizacije i unaprjeđenja.

